400.000 kilometer senere: Mustang Mach-E har stadig 92 procent batterikapacitet

Kan en elbil holde til det samme slid som en diesel-drosche? Svaret er ja – og det med et elektrisk udråbstegn. Vi har tidligere skrevet om, hvordan en VW ID.3 klarede sig flot efter 160.000 kilometers brug. Men nu slår en Ford Mustang Mach-E døren ind med endnu vildere tal: Efter hele 400.000 kilometer har den stadig 92 procent af sin oprindelige batterikapacitet.

David Blenkle bruger sin Mach-E som erhvervskøretøj i en ridehailing-tjeneste i USA – og det kan mærkes på kilometertælleren. Med over 370 kilometers daglig kørsel i tre år er bilen blevet brugt intenst. Ikke desto mindre holder batteriet sig overraskende friskt.

– Den største misforståelse, jeg møder, handler om rækkevidde og batterilevetid. Så viser jeg dem mit kilometertal, siger Blenkle.

Og det er ikke bare anekdoter. Ifølge Fords chefingeniør for Mach-E, Matthew Gabrielli, er tallene verificeret – og de giver stof til eftertanke for skeptikere, der stadig tror, at elbiler er skrøbelige engangsmaskiner.

Vedligeholdelse? Minimal

Blenkles vedligeholdelse er ret enkel: Dæk, kabinefiltre og jævnlige tjek hos Ford. Bremserne? De originale sidder der stadig. Opladningen sker primært derhjemme, når strømmen er billigst – og kun sjældent suppleres der med hurtigladning.

Mens 160.000 kilometer ofte nævnes som grænsen i garantibetingelserne – både hos VW og Ford – viser både ID.3 og Mach-E, at den elektriske virkelighed overgår den teoretiske bekymring. ID.3’eren havde næsten intakt rækkevidde efter fire år. Og nu kommer Mach-E og sætter ny standard for, hvad en elbil kan holde til i den virkelige verden.

Hvis du stadig kender nogen, der mumler om “det der med batterierne”, så send dem denne artikel. Elbiler er ikke længere et teknologisk eksperiment – de er klar til maraton.

LÆS MERE: Vores test af Ford Mustang Mach-e.

400.000 kilometer senere: Mustang Mach-E har stadig 92 procent batterikapacitet